ROZHODNUTIE KOMISIE
z 23. júna 2006,
ktorým sa prijímajú záväzky ponúknuté v súvislosti s antidumpingovým konaním týkajúcim sa dovozu určitých bezšvíkových rúr a rúrok zo železa alebo ocele s pôvodom, inter alia, v Rumunsku
(2006/441/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1), a najmä na jeho článok 8 ods. 1,
po porade s poradným výborom,
keďže:
A. POSTUP
(1)
Komisia 31. marca 2005 informovala oznámením uverejneným v Úradnom vestníku Európskej únie (2) o začatí, inter alia, antidumpingového konania týkajúceho sa dovozu určitých bezšvíkových rúr a rúrok zo železa alebo ocele (ďalej len „SPT“) s pôvodom v Chorvátsku, Rumunsku, Rusku a na Ukrajine do Spoločenstva.
(2)
Konečné zistenia a závery prešetrovania sú uvedené v nariadení Rady (ES) č. 954/2006 (3), ktorým sa zavádza, inter alia, konečné antidumpingové clo na dovoz určitých bezšvíkových rúr a rúrok zo železa alebo ocele s pôvodom v Chorvátsku, Rumunsku, Rusku a na Ukrajine.
B. ZÁVÄZOK
(3)
Pred prijatím konečných antidumpingových opatrení ponúkli cenové záväzky v súlade s článkom 8 ods. 1 nariadenia (ES) č. 384/96 (ďalej len „základné nariadenie“) títo spolupracujúci rumunskí vyvážajúci výrobcovia (ďalej len „vyvážajúci výrobcovia“):
-
SC Artrom SA,
-
SC Silcotub SA,
-
SC Mittal Steel Roman SA.
(4)
V týchto záväzkoch ponúkli vyvážajúci výrobcovia predaj obmedzeného počtu druhov príslušného výrobku, definovaného v nariadení (ES) č. 954/2006, v rámci množstvového stropu za ceny na úrovni, ktorá odstraňuje poškodzujúci vplyv dumpingu, alebo za vyššie ceny. Na dovoz nad množstvový strop sa bude vzťahovať platné antidumpingové clo. Počet druhov, na ktoré sa vzťahujú záväzky, nie je v žiadnom prípade viac než šesť, vzhľadom na obmedzenia pri monitorovaní týchto záväzkov a vzhľadom na skutočnosť, že príslušné druhy predstavujú okolo 75 % celkového predaja vyvážajúcich výrobcov Spoločenstvu. Vyvážajúci výrobcovia sa tiež zaväzujú rešpektovať odlišné minimálne dovozné ceny pre každý odlišný druh výrobku, na ktorý sa vzťahujú záväzky. Pokiaľ ide o ďalšie druhy príslušného výrobku vyvážané do Spoločenstva vyvážajúcimi výrobcami, budú podliehať platnému antidumpingovému clu.
(5)
Malo by sa poznamenať, že príslušný výrobok a hlavné suroviny použité na jeho výrobu za posledné roky preukázali cenovú nestálosť, ktorú nebolo možné riešiť pomocou indexovania minimálnej dovoznej ceny. Potenciál na výrazné zmeny cien sa však môže znížiť, ak bude prijatie záväzkov časovo obmedzené. V každom prípade pristúpenie Rumunska k Spoločenstvu v blízkej budúcnosti, v dôsledku ktorého sa v deň pristúpenia okamžite zrušia antidumpingové opatrenia uložené nariadením (ES) č. 954/2006, pokiaľ ide o vyvážajúcich výrobcov, obmedzí trvanie týchto záväzkov.
(6)
Vyvážajúci výrobcovia tiež poskytnú Komisii pravidelné a podrobné informácie, ktoré sa týkajú ich vývozu do Spoločenstva, aby Komisia mohla záväzky efektívne monitorovať. Okrem toho štruktúra predaja týchto spoločností je taká, že Komisia považuje riziko obchádzania týchto záväzkov za obmedzené.
(7)
S ohľadom na uvedené sú záväzky prijateľné. Prijatie záväzkov je však obmedzené na obdobie deviatich mesiacov, bez toho, aby bolo dotknuté normálne trvanie antidumpingových opatrení uložených nariadením (ES) č. 954/2006 z dôvodov stanovených v odôvodnení (5). Okrem toho si Komisia po porade s členskými štátmi vyhradzuje možnosť v primeranom čase opätovne posúdiť prijateľnosť týchto záväzkov.
(8)
Aby Komisia mohla účinne sledovať plnenie záväzkov vyvážajúcich výrobcov, pri predkladaní žiadosti o prepustenie do voľného obehu príslušnému colnému orgánu bude oslobodenie od cla v súlade so záväzkami závisieť od predloženia faktúry obsahujúcej minimálne údaje uvedené v prílohe k nariadeniu (ES) č. 954/2006. Tento rozsah informácií je takisto potrebný na to, aby sa colné orgány mohli s dostatočnou presnosťou ubezpečiť o tom, že zásielka zodpovedá obchodným dokladom. Ak takáto faktúra nebude predložená, alebo nebude spĺňať podmienky stanovené v uvedenom nariadení Rady, bude ako náhrada splatná primeraná sadzba antidumpingového cla.
(9)
S cieľom zabezpečiť ešte účinnejšie rešpektovanie záväzkov boli dovozcovia v uvedenom nariadení Rady upozornení, že nesplnenie podmienok stanovených v tomto nariadení alebo odvolanie prijatia záväzkov Komisiou môže viesť k vzniku colného dlhu za príslušné transakcie.
(10)
V prípade porušenia alebo odvolania záväzkov alebo v prípade odvolania prijatia záväzkov Komisiou sa podľa článku 8 ods. 9 základného nariadenia automaticky uplatňuje antidumpingové clo uložené v súlade s článkom 9 ods. 4 základného nariadenia.
C. ZMENA NÁZVU
(11)
Spoločnosť SC Artrom SA informovala Komisiu, že 22. mája 2006 zmenila svoj názov na SC TMK - Artrom SA, aby bolo zrejmé, že spoločnosť patrí do skupiny spoločností.
(12)
Komisia preskúmala predložené informácie a usúdila, že zmena názvu žiadnym spôsobom neovplyvňuje štruktúru a právnu formu spoločnosti alebo zistení Komisie. Z tohto dôvodu by sa všetky odkazy na SC Artrom SA mali uplatňovať na SC TMK - Artrom SA,
PRIJALA TOTO ROZHODNUTIE:
Článok 1
Týmto sa prijímajú ďalej uvedené záväzky ponúknuté vyvážajúcimi výrobcami v súvislosti s antidumpingovým konaním týkajúcim sa dovozu určitých bezšvíkových rúr a rúrok zo železa alebo ocele s pôvodom, inter alia, v Rumunsku.
Krajina
Spoločnosť
Doplnkový kód Taric
Rumunsko
SC TMK - Artrom SA
Draganesti Street No 30
230119 Slatina
A738
SC Silcotub SA
93, Mihai Viteazu Bvd.
450131 Zalau
župa Salaj
A739
SC Mittal Steel Roman SA
Stefan cel Mare Street No 246
611040 Roman
župa Neamt
A740
Článok 2
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie a zostáva účinné na obdobie deviatich mesiacov.
V Bruseli 23. júna 2006